George II (Grieks: Γεώργιος Bʹ, Βασιλεὺς τῶν Ἑλλήνων, Geórgios Bʹ, Basileus ton Ellínon; 19 Julie 1890 – 1 April 1947) was van 1922 tot 1924 en van 1935 tot 1947 koning van Griekeland. George is in die Tatoi-paleis naby Athene gebore as die oudste seun van koning Konstantyn I van Griekeland en sy vrou, prinses Sophia van Pruise. Hy was ’n agterkleinseun van koningin Victoria van die Verenigde Koninkryk en ’n kleinseun van koning George I van Griekeland, die Deense prins van Glücksburg wat in 1863 as koning van Griekeland gekies is. George het ’n weermagloopbaan gevolg en was tydens die Balkanoorlog lid van die 1ste Griekse Infanterie. Toe sy oupa in 1913 in ’n sluipmoordaanval vermoor is, het George die kroonprins en die Hertog van Sparta geword. Toe sy pa, koning Konstantyn tydens die Eerste Wêreldoorlog van die troon gesit is, het hy in 1917 saam met sy pa in bannelingskap gegaan. Sy broer Alexander het toe koning geword onder eerste minister Eleftherios Venizelos, ’n geswore republikein. Toe Alexander in 1920 dood is nadat ’n aap hom gebyt het, is Venezelos uitgestem en Konstantyn het weer koning geword.